LIETUVOS RESPUBLIKOS SVEIKATOS APSAUGOS MINISTRAS

ĮSAKYMAS

DĖL LIETUVOS RESPUBLIKOS SVEIKATOS APSAUGOS MINISTRO 2004 M. BIRŽELIO 30 D. ĮSAKYMO NR. V-482 „DĖL GIMDOS KAKLELIO PIKTYBINIO NAVIKO ANKSTYVOSIOS DIAGNOSTIKOS PROGRAMOS ORGANIZAVIMO, VYKDYMO IR KOKYBĖS REIKALAVIMŲ APRAŠO PATVIRTINIMO“ PAKEITIMO

2023 m. gruodžio 22 d. Nr. V-1374

Vilnius

1. P a k e i č i u Lietuvos Respublikos sveikatos apsaugos ministro 2004 m. birželio 30 d. įsakymą Nr. V-482 „Dėl Gimdos kaklelio piktybinio naviko ankstyvosios diagnostikos programos organizavimo, vykdymo ir kokybės reikalavimų aprašo patvirtinimo“ (toliau – įsakymas Nr. V-482):

1.1. Pakeičiu nurodytą įsakymą ir jį išdėstau nauja redakcija (Gimdos kaklelio piktybinio naviko ankstyvosios diagnostikos programos organizavimo, vykdymo ir kokybės reikalavimų aprašas nekeičiamas):

„LIETUVOS RESPUBLIKOS SVEIKATOS APSAUGOS MINISTRAS

ĮSAKYMAS

DĖL GIMDOS KAKLELIO PIKTYBINIO NAVIKO ANKSTYVOSIOS DIAGNOSTIKOS PROGRAMOS ORGANIZAVIMO, VYKDYMO IR KOKYBĖS REIKALAVIMŲ APRAŠO IR GIMDOS KAKLELIO VĖŽIO ANKSTYVOSIOS DIAGNOSTIKOS PROGRAMOS PATVIRTINIMO

Vadovaudamasis Lietuvos Respublikos sveikatos priežiūros įstaigų įstatymo 10 straipsnio 6 dalimi ir Lietuvos Respublikos sveikatos draudimo įstatymo 9 ir 25 straipsniais,

tvirtinu pridedamus:

1. Gimdos kaklelio piktybinio naviko ankstyvosios diagnostikos programos organizavimo, vykdymo ir kokybės reikalavimų aprašą;

2. Gimdos kaklelio vėžio ankstyvosios diagnostikos programą.“

1.2. Pakeičiu pavadinimą ir jį išdėstau taip:

„DĖL GIMDOS KAKLELIO PIKTYBINIO NAVIKO ANKSTYVOSIOS DIAGNOSTIKOS PROGRAMOS ORGANIZAVIMO, VYKDYMO IR KOKYBĖS REIKALAVIMŲ APRAŠO PATVIRTINIMO“.

1.3. Pripažįstu netekusiu galios 2 punktą.

1.4. Pakeičiu nurodytu įsakymu patvirtintą Gimdos kaklelio piktybinio naviko ankstyvosios diagnostikos programos organizavimo, vykdymo ir kokybės reikalavimų aprašą:

1.4.1. pripažįstu netekusiu galios 15.1.12 papunktį;

1.4.2. pripažįstu netekusiu galios 15.2.5 papunktį;

1.4.3. papildau nauju 116.1 papunkčiu:

„116.1. Koordinavimo centrai iki po ataskaitinio laikotarpio einančio kito mėnesio 10 d. teikia TLK ataskaitą, kurioje nurodomas per ataskaitinį laikotarpį suteiktų informavimo apie gimdos kaklelio piktybinio naviko ankstyvąją diagnostiką paslaugų skaičius ir mokėtina suma;“.

1.4.4. buvusius 116.1–116.6 papunkčius laikau atitinkamai 116.2–116.7 papunkčiais.

2. Nustatau, kad:

2.1. šio įsakymo 1.2 ir 1.3 papunkčiai įsigalioja 2024 m. lapkričio 1 d.;

2.2. šio įsakymo 1.4.1 ir 1.4.2 papunkčiai įsigalioja 2024 m. vasario 1 d.;

2.3. šio įsakymo 1.4.3 ir 1.4.4 papunkčiai įsigalioja 2027 m. sausio 1 d.;

2.4. įsakymu Nr. V-482 patvirtintas Gimdos kaklelio piktybinio naviko ankstyvosios diagnostikos programos organizavimo, vykdymo ir kokybės reikalavimų aprašas taikomas nuo 2024 m. lapkričio 1 d., o iki 2024 m. spalio 31 d. – tik Rytų regiono onkologinių ligų ankstyvosios diagnostikos programų koordinavimo centrui ir Vidurio ir vakarų regiono onkologinių ligų ankstyvosios diagnostikos programų koordinavimo centrui (toliau – Koordinavimo centrai), paskirtiems Lietuvos Respublikos sveikatos apsaugos ministro 2018 m. sausio 8 d. įsakymu Nr. V-19 „Dėl onkologinių ligų ankstyvosios diagnostikos programų koordinavimo centrų skyrimo ir Onkologinių ligų ankstyvosios diagnostikos programų koordinavimo tvarkos aprašo patvirtinimo“ (toliau – įsakymas Nr. V-19), vykdantiems Gimdos kaklelio piktybinio naviko ankstyvosios diagnostikos programos organizavimo, vykdymo ir kokybės reikalavimų įgyvendinimo bandomąją veiklą (toliau – bandomoji veikla), o įsakymu Nr. V-482 patvirtinto Gimdos kaklelio piktybinio naviko ankstyvosios diagnostikos programos organizavimo, vykdymo ir kokybės reikalavimų aprašo nuostatos, susijusios su asmenų informavimu apie gimdos kaklelio piktybinio naviko ankstyvąją diagnostiką – įsakyme Nr. V-19 nurodytoms bandomojoje veikloje dalyvaujančioms asmens sveikatos priežiūros įstaigoms (toliau – ASPĮ);

2.5. įsakymu Nr. V-482 patvirtinta Gimdos kaklelio vėžio ankstyvosios diagnostikos programa taikoma Koordinavimo centrų ir įsakyme Nr. V-19 nurodytų bandomojoje veikloje dalyvaujančių ASPĮ veiklai, nesusijusiai su bandomąja veikla;

2.6. įsakyme Nr. V-19 nurodytos bandomojoje veikloje dalyvaujančios ASPĮ informaciją apie iki 2024 m. gegužės 31 d. atliktą asmenų informavimą apie gimdos kaklelio piktybinio naviko ankstyvąją diagnostiką įrašo medicinos dokumentuose šiuo įsakymu patvirtinto Gimdos kaklelio piktybinio naviko ankstyvosios diagnostikos programos organizavimo, vykdymo ir kokybės reikalavimų aprašo nustatyta tvarka;

2.7. įsakyme Nr. V-19 nurodytoms bandomojoje veikloje dalyvaujančioms ASPĮ už iki 2024 m. gegužės 31 d. atliktą asmenų informavimą apie gimdos kaklelio piktybinio naviko ankstyvąją diagnostiką mokama Asmens sveikatos priežiūros paslaugų (išskyrus aktyviojo gydymo), apmokamų Privalomojo sveikatos draudimo fondo biudžeto lėšomis, ir jų bazinių kainų sąraše, patvirtintame Lietuvos Respublikos sveikatos apsaugos ministro 2022 m. lapkričio 3 d. įsakymu Nr. V-1630 „Dėl Asmens sveikatos priežiūros paslaugų ir jų bazinių kainų sąrašo bei su šiomis paslaugomis susijusių priemokų“, nustatyta bazinė kaina;

2.8. Koordinavimo centrams iki 2026 m. gruodžio 31 d. už asmenų informavimą apie gimdos kaklelio piktybinio naviko ankstyvąją diagnostiką Privalomojo sveikatos draudimo fondo biudžeto lėšomis neapmokama.

3. Pavedu Valstybinei ligonių kasai prie Sveikatos apsaugos ministerijos nuo 2024 m. birželio 1 d. iki 2024 m. liepos 30 d., vadovaujantis bandomosios veiklos metu gauta informacija, perskaičiuoti asmens informavimo apie gimdos kaklelio piktybinio naviko ankstyvąją diagnostiką bazinę kainą ir nustatyti šios kainos dalį, tenkančią pirmines ambulatorines asmens sveikatos priežiūros paslaugas teikiančiai ASPĮ.

Kultūros ministras,	Simonas Kairys

pavaduojantis sveikatos apsaugos ministrą

PATVIRTINTA

Lietuvos Respublikos sveikatos apsaugos ministro

2004 m. birželio 30 d. įsakymu Nr. V-482

(Lietuvos Respublikos sveikatos apsaugos ministro

2023 m. gruodžio 22 d. įsakymo Nr. V-1374

redakcija)

GIMDOS KAKLELIO VĖŽIO ANKSTYVOSIOS DIAGNOSTIKOS PROGRAMA

I SKYRIUS

BENDROSIOS NUOSTATOS

1. Gimdos kaklelio vėžio ankstyvosios diagnostikos programa (toliau – Programa) nustato pagal ją teikiamas paslaugas, šių paslaugų teikimo ir apmokėjimo tvarką.

2. Įgyvendinant Programą numatoma Lietuvos Respublikoje vykdyti gimdos kaklelio vėžio ankstyvąją diagnostiką, taikant efektyvius medicinos mokslo ir praktikos įrodymais pagrįstus metodus.

3. Programos tikslas – sumažinti Lietuvos moterų sergamumą gimdos kaklelio piktybiniais navikais bei mirtingumą nuo šios ligos.

4. Programos uždaviniai:

4.1. nustatyti moteris, sergančias ikivėžinėmis gimdos kaklelio ligomis, ir siųsti jas gydytojo akušerio ginekologo konsultacijos;

4.2. diagnozuoti gimdos kaklelio piktybinius navikus ankstyvoje stadijoje;

4.3. skatinti pirminės ambulatorinės asmens sveikatos priežiūros paslaugų teikėjų veiklą gimdos kaklelio piktybinių navikų prevencijos srityje;

4.4. stiprinti asmens sveikatos priežiūros įstaigų institucinį bendradarbiavimą gimdos kaklelio piktybinių navikų prevencijos srityje.

5. Programos paslaugos apmokamos iš Privalomojo sveikatos draudimo fondo biudžeto lėšų.

6. Programa yra tęstinė.

II SKYRIUS

PROGRAMOS PASLAUGOS IR JŲ TEIKIMO TVARKA

7. Pagal Programą teikiamos šios paslaugos:

7.1. informavimo apie gimdos kaklelio piktybinių navikų profilaktiką paslauga;

7.2. gimdos kaklelio medžiagos paėmimo aukštos rizikos žmogaus papilomos viruso (toliau – AR ŽPV) tyrimui ir gimdos kaklelio citologinio tepinėlio tyrimui atlikti (kai AR ŽPV rezultatas teigiamas) bei rezultatų įvertinimo paslauga;

7.3. AR ŽPV testo atlikimo paslauga;

7.4. gimdos kaklelio citologinio tepinėlio paėmimo ir rezultatų įvertinimo paslauga;

7.5. gimdos kaklelio citologinio tepinėlio ištyrimo paslauga;

7.6. gimdos kaklelio citologinio tepinėlio skystojoje terpėje ištyrimo (kai AR ŽPV rezultatas teigiamas) paslauga;

7.7. gydytojo akušerio ginekologo konsultacija, kai atliekama kolposkopija;

7.8. gydytojo akušerio ginekologo konsultacija, kai atliekama kolposkopija ir gimdos kaklelio biopsija bei jos rezultatų įvertinimas;

7.9. gimdos kaklelio biopsijos medžiagos ištyrimo paslauga;

7.10. 7.2–7.9 papunkčiuose nurodytos paslaugos teikiamos vadovaujantis Gimdos kaklelio vėžio ankstyvosios diagnostikos programos paslaugų teikimo tvarkos aprašu, patvirtintu Lietuvos Respublikos sveikatos apsaugos ministro 2004 m. liepos 16 d. įsakymu Nr. V-548 „Dėl Gimdos kaklelio vėžio ankstyvosios diagnostikos programos paslaugų teikimo tvarkos aprašo patvirtinimo“. Programos paslaugų teikimo 25–34 m. (imtinai) amžiaus moterims algoritmas pateikiamas programos 1 priede. Programos paslaugų teikimo 35–59 m. (imtinai) amžiaus moterims algoritmas pateikiamas programos 2 priede.

8. Suteiktos 7.2, 7.4, 7.7–7.8 papunkčiuose nurodytos paslaugos registruojamos formoje 025/a „Ambulatorinė asmens sveikatos istorija“ (toliau – forma 025/a), patvirtintoje Lietuvos Respublikos sveikatos apsaugos ministro 2014 m. sausio 27 d. įsakymu Nr. V-120 „Dėl privalomų sveikatos statistikos apskaitos ir kitų tipinių formų bei privalomų sveikatos statistikos ataskaitų formų patvirtinimo“ (toliau – įsakymas Nr. V-120), ir formoje 025/a-LK „Asmens ambulatorinio gydymo statistinė kortelė“ (toliau – forma 025/a-LK), patvirtintoje Lietuvos Respublikos sveikatos apsaugos ministro 1998 m. lapkričio 26 d. įsakymu Nr. 687 „Dėl medicininės apskaitos dokumentų formų tvirtinimo“, o suteiktos 7.3, 7.5, 7.6 ir 7.9 papunkčiuose nurodytos paslaugos registruojamos formoje 025/a-LK ir užpildoma forma Nr. 014-1-2/a „Patologijos tyrimų rezultatų aprašymas“, patvirtinta įsakymu Nr. V-120.

9. Informavimo apie gimdos kaklelio piktybinių navikų profilaktiką paslaugos teikimą prie pirminės ambulatorinės asmens sveikatos priežiūros įstaigos (toliau – PAASPĮ) prisirašiusiems gyventojams organizuoja PAASPĮ.

10. Informavimo apie gimdos kaklelio piktybinių navikų ankstyvosios diagnostikos paslauga apima Programos 3 priedo informacinio pranešimo užpildymą ir įteikimą arba išsiuntimą.

11. Informavimo apie gimdos kaklelio piktybinių navikų profilaktiką paslauga teikiama 25–59 m. (imtinai) pacientėms.

12. Informavimo apie gimdos kaklelio piktybinių navikų ankstyvąją diagnostiką paslauga, apmokama Programoje nustatyta tvarka, teikiama:

12.1. 25–34 m. (imtinai) amžiaus moterims ne daugiau kaip 3 kartus per vieną Programos ciklą (per 3 metus nuo informavimo paslaugos suteikimo):

12.2. 35–59 m. (imtinai) amžiaus moterims ne daugiau kaip 5 kartus per vieną Programos ciklą (per 5 metus nuo informavimo paslaugos suteikimo);

12.3. pakartotinis kvietimas siunčiamas po 3 mėn. moterims, neatsiliepusioms į pirmąjį ciklo kvietimą.

13. PAASPĮ yra atsakinga už tinkamą suteiktos informavimo apie gimdos kaklelio piktybinių navikų profilaktiką paslaugos registravimą:

13.1. jeigu pacientei informacinis pranešimas įteikiamas, paslaugos suteikimas registruojamas formoje 025/a;

13.2. jeigu informaciniai pranešimai pacientėms siunčiami paštu, elektroniniu paštu ar telefonu, sudaromas pacienčių, kurioms jie išsiųsti, sąrašas. Sąraše nurodomas pacientės vardas ir pavardė, adresas ar elektroninio pašto adresas, ar telefono numeris, kuriuo išsiųstas informacinis pranešimas, ir jo išsiuntimo data. Sąrašas patvirtinamas PAASPĮ vadovo arba jo įgalioto asmens parašu (parašas gali būti elektroninis). Informacinio pranešimo išsiuntimo data registruojama formoje 025/a.

14. Informacija apie pacientei suteiktą informavimo apie gimdos kaklelio piktybinių navikų profilaktiką paslaugą yra registruojama formoje 025/a-LK.

15. Gimdos kaklelio medžiagos paėmimo AR ŽPV tyrimui ir gimdos kaklelio citologinio tepinėlio tyrimui atlikti (kai AR ŽPV rezultatas teigiamas) bei rezultatų įvertinimo paslauga apima:

15.1. gimdos kaklelio medžiagos AR ŽPV tyrimui ir gimdos kaklelio citologinio tepinėlio tyrimui atlikti (kai AR ŽPV rezultatas teigiamas) paėmimą, naudojant citologinį skystųjų terpių surinkimo instrumentų rinkinį;

15.2. gimdos kaklelio medžiagos, skirtos AR ŽPV nustatyti, pristatymą į įstaigą, turinčią licenciją atlikti molekulinius tyrimus (siuntime turi būti nurodoma „Programa“);

15.3. pacientės informavimą apie Programos 7.3 papunktyje nurodytos paslaugos ir, jei AR ŽPV rezultatas buvo teigiamas, 7.6 papunktyje nurodytos paslaugos rezultatus ir supažindinimą su tolesne profilaktika arba siuntimą gydytojo akušerio konsultacijos.

16. Gimdos kaklelio medžiagos paėmimo AR ŽPV tyrimui ir gimdos kaklelio citologinio tepinėlio tyrimui atlikti (kai AR ŽPV rezultatas teigiamas) bei rezultatų įvertinimo paslaugą 35–59 m. (imtinai) pacientėms teikia šeimos gydytojas arba šeimos medicinos paslaugas teikiančios komandos narys (gydytojas akušeris ginekologas ar akušeris) ne dažniau kaip vieną kartą per 5 metus.

17. Pacientei, kurios AR ŽPV tyrimas buvo:

17.1. neinformatyvus (netinkamas vertinti) tyrimas kartojamas. Pakartotinis tyrimas atliekamas ne anksčiau kaip praėjus 3 mėnesiams po gimdos kaklelio medžiagos paėmimo AR ŽPV tyrimui ir gimdos kaklelio citologinio tepinėlio tyrimui atlikti (kai AR ŽPV rezultatas teigiamas) bei rezultatų įvertinimo paslaugos suteikimo. Pagal Programą vienas pakartotinis tyrimas apmokamas III skyriuje nustatyta tvarka. Jeigu pakartotinis tyrimas buvo neinformatyvus (netinkamas vertinti), pacientė siunčiama pas gydytoją akušerį ginekologą konsultacijos. Jeigu pakartotiniu tyrimu nustatytas AR ŽPV, atliekami Programos 17.3 papunktyje nurodyti veiksmai;

17.2. neigiamas, siunčiamas kvietimas dalyvauti Programoje po 5 metų;

17.3. teigiamas, iš to paties mėginio atliekamas gimdos kaklelio citologinio tepinėlio ištyrimas (suteikiama 7.6 papunktyje nurodyta paslauga). Galutinis integruotas AR ŽPV tyrimo ir gimdos kaklelio citologinio tepinėlio tyrimo atsakymas perduodamas siunčiančiajai įstaigai.

18. Gimdos kaklelio citologinio tepinėlio paėmimo ir rezultatų įvertinimo paslaugą 25–34 m. (imtinai) pacientėms teikia šeimos gydytojas arba šeimos medicinos paslaugas teikiančios komandos narys (gydytojas akušeris ginekologas ar akušeris) ne dažniau kaip vieną kartą per 3 metus.

19. Atliekami tyrimai:

19.1. 25–34 m. (imtinai) amžiaus moterims:

19.1.1. jei gimdos kaklelio citologiniame tepinėlyje nerandama intraepitelinių pakitimų, moterys kviečiamos dalyvauti Programoje po 3 metų;

19.1.2. jei gimdos kaklelio citologinio tepinėlio tyrimas neinformatyvus arba randama atipinių plokščiojo epitelio nenustatytos reikšmės ląstelių (toliau – ASC-US), ne anksčiau kaip po 3 mėnesių atliekamas pakartotinis citologinio tepinėlio paėmimas ir tyrimas. Pagal Programą vienas pakartotinis tyrimas apmokamas III skyriuje nustatyta tvarka. Jei pakartotinai ištyrus gimdos kaklelio citologinį tepinėlį nustatoma ASC-US arba tyrimas neinformatyvus, pacientės siunčiamos gydytojo akušerio ginekologo konsultacijos, kurios metu atliekama kolposkopija ir, jei reikia, biopsija;

19.1.3. jei gimdos kaklelio citologiniame tepinėlyje nustatomi nežymūs plokščialąsteliniai intraepiteliniai pakitimai (toliau – LSIL) arba kiti žymesni pakitimai nei LSIL (žymūs plokščialąsteliniai intraepiteliniai pokyčiai, plokščialąstelinė karcinoma ar kt.), pacientės siunčiamos gydytojo akušerio ginekologo konsultacijos, kurios metu atliekama kolposkopija ir, jei reikia, biopsija;

19.2. 35–59 m. (imtinai) amžiaus moterims:

19.2.1. jei AR ŽPV tyrimo rezultatas neigiamas, pacientės kviečiamos dalyvauti Programoje po 5 metų;

19.2.2. jei pirminio AR ŽPV tyrimo rezultatas teigiamas, o gimdos kaklelio citologinio tepinėlio skystojoje terpėje tyrimas neinformatyvus, ne anksčiau kaip po 3 mėnesių atliekamas pakartotinis citologinio tepinėlio skystojoje terpėje paėmimas ir tyrimas. Pagal Programą vienas pakartotinis tyrimas apmokamas III skyriuje nustatyta tvarka. Jei pakartotinai ištyrus nustatomas ASC-US arba kiti žymesni pakitimai nei ASC-US (atipiniai plokščialąsteliniai nenustatytos reikšmės pokyčiai, nežymūs plokščialąsteliniai intraepiteliniai pokyčiai, žymūs plokščialąsteliniai intraepiteliniai pokyčiai, plokščialąstelinė karcinoma ar kt.) arba šis tyrimas yra neinformatyvus, pacientės siunčiamos gydytojo akušerio ginekologo konsultacijos, kurios metu atliekama kolposkopija ir, jei reikia, biopsija;

19.2.3. jei pirminio AR ŽPV tyrimo rezultatas teigiamas, o atlikus citologinio tepinėlio skystojoje terpėje tyrimą pakitimų nerasta, po 12 mėnesių nuo pirminio AR ŽPV tyrimo atlikimo pacientėms teikiama informavimo paslauga ir jos kviečiamos atlikti tikslinamąjį AR ŽPV tyrimą. Jei atlikus tikslinamąjį AR ŽPV tyrimą, jo rezultatas teigiamas, pacientė siunčiama gydytojo akušerio ginekologo konsultacijos, kurios metu atliekama kolposkopija ir, jei reikia, biopsija. Jei AR ŽPV tyrumo rezultatas neigiamas, pacientė kviečiama dalyvauti Programoje po 5 metų;

19.2.4. jei pirminio AR ŽPV tyrimo rezultatas teigiamas, o atlikus citologinio tepinėlio skystojoje terpėje tyrimą jo rezultatas neinformatyvus, po 3 mėnesių atliekamas pakartotinis citologinio tepinėlio skystojoje terpėje tyrimas. Jei jo metu pakitimų nerandama, po 12 mėnesių nuo pirminio AR ŽPV tyrimo atlikimo pacientėms teikiama informavimo paslauga ir jos kviečiamos atlikti tikslinamąjį AR ŽPV tyrimą. Jei atlikus tikslinamąjį AR ŽPV tyrimą jo rezultatas teigiamas, pacientė siunčiama gydytojo akušerio ginekologo konsultacijos, kurios metu atliekama kolposkopija ir, jei reikia, biopsija. Jei AR ŽPV tyrimo rezultatas neigiamas, pacientė kviečiama dalyvauti Programoje po 5 metų;

19.2.5. jei ištyrus gimdos kaklelio citologinį tepinėlį skystojoje terpėje (kai AR ŽPV tyrimo rezultatas teigiamas) buvo rasta ASC-US arba kiti žymesni pakitimai nei ASC-US (atipiniai plokščialąsteliniai nenustatytos reikšmės pokyčiai, nežymūs plokščialąsteliniai intraepiteliniai pokyčiai, žymūs plokščialąsteliniai intraepiteliniai pokyčiai, plokščialąstelinė karcinoma ar kt.), pacientės siunčiamos gydytojo akušerio ginekologo konsultacijos, kurios metu atliekama kolposkopija ir, jei reikia, biopsija.

20. Gimdos kaklelio citologiniai tepinėliai tiriami įstaigose, kurios turi patologijos tyrimų (citopatologinių tyrimų) veiklos licenciją ir atitinka Patologijos tyrimų kokybės reikalavimų aprašo, patvirtinto Lietuvos Respublikos sveikatos apsaugos ministro 2009 m. rugpjūčio 19 d. įsakymu Nr. V-661 „Dėl Patologijos tyrimų kokybės reikalavimų aprašo patvirtinimo“ (toliau – įsakymas Nr. V-661), reikalavimus ir dalyvauja išorinės patikros, kai atliekami gimdos kaklelio citologiniai tyrimai, programose. Tepinėliai dažomi Papanicolaou metodu ir vertinami vadovaujantis Bethesdos sistema gimdos kaklelio / makšties citologiniams radiniams vertinti.

21. Gydytojo akušerio ginekologo konsultacija, kai atliekama kolposkopija, gydytojo akušerio ginekologo konsultacija, kai atliekama kolposkopija, ir gimdos kaklelio biopsijos bei jos rezultatų įvertinimo paslauga teikiama asmens sveikatos priežiūros įstaigose, turinčiose licenciją teikti ambulatorines specializuotas akušerijos ir ginekologijos paslaugas.

22. Gydytojo akušerio ginekologo konsultaciją, kai atliekama kolposkopija, gydytojo akušerio ginekologo konsultaciją, kai atliekama kolposkopija ir gimdos kaklelio biopsija bei jos rezultatų įvertinimas, teikia gydytojas akušeris ginekologas 25–59 m. (imtinai) pacientėms ne dažniau kaip vieną kartą per metus.

23. Gydytojo akušerio ginekologo konsultacijos, kai atliekama kolposkopija, paslauga apima:

23.1. gimdos kaklelio ir makšties gleivinės apžiūrą kolposkopu (apžiūros metu naudojamas 3–5 % acto rūgšties tirpalas, jei reikia, papildomai naudojamas Liugolio tirpalas – patologiniams pakitimams gleivinėje išryškinti);

23.2. pacientės informavimą apie atliktos gimdos kaklelio ir makšties gleivinės apžiūros rezultatus;

23.3. atsakymo apie kolposkopijos rezultatus siuntimą į PAASPĮ.

24. Gydytojo akušerio ginekologo konsultacija, kai atliekama kolposkopija ir gimdos kaklelio biopsija bei jos rezultatų įvertinimas, apima:

24.1. gimdos kaklelio biopsiją, kontroliuojamą kolposkopu;

24.2. biopsijos medžiagos pateikimą įstaigai, atliekančiai patologijos tyrimus (siuntime, teikiamame kartu su biopsijos medžiaga, turi būti nurodoma „Programa“);

24.3. pacientės informavimą apie biopsijos medžiagos ištyrimo rezultatus ir supažindinimą su tolesne profilaktika arba siuntimą gydyti bei informacijos apie biopsijos rezultatus ir rekomendacijas siuntimą į PAASPĮ.

25. Gimdos kaklelio biopsijos medžiagos ištyrimo paslauga teikiama įstaigose, kurios turi patologijos tyrimų (biopsijos tyrimų, histologijos laboratorijų, histochemijos laboratorijų ir (ar) imunohistochemijos laboratorijų) veiklos licenciją ir atitinka patologijos tyrimų kokybės reikalavimus, patvirtintus įsakymu Nr. V-661. Preparatai dažomi standartiniu hematoksilino ir eozino metodu, jei yra indikacijų, taikomi papildomi histocheminiai ir (ar) imunohistocheminiai tyrimų metodai. Gimdos kaklelio histologinio tyrimo išvada formuluojama vadovaujantis 2013 m. Pasaulio sveikatos organizacijos moters genitalijų piktybinių navikų klasifikacijos sistema, 3 laipsnių gimdos kaklelio intraepitelinės neoplazijos CIN (Cervical Intraepithelial Neoplasia) sistema ir 2 laipsnių gimdos kaklelio plokšialąstelinio intraepitelinio pažeidimo (SIL Squamous Intraepithelial Lesion) sistema. Išvadoje nurodomas naviko histologinis tipas, jo diferenciacijos laipsnis ir dydis biopsijos medžiagoje, endocervikinių liaukų pakenkimas, kiti radiniai (uždegimas, išopėjimas ir kiti).

III SKYRIUS

PROGRAMOS PASLAUGŲ APMOKĖJIMO TVARKA

26. Valstybinė ligonių kasa prie Sveikatos apsaugos ministerijos Programai skiriamas Privalomojo sveikatos draudimo fondo biudžeto lėšas paskirsto teritorinėms ligonių kasoms (toliau – TLK) pagal prisirašiusių prie PAASPĮ privalomuoju sveikatos draudimu apdraustų TLK veiklos zonos 25–59 metų (imtinai) moterų skaičių. TLK skirtomis Privalomojo sveikatos draudimo fondo biudžeto lėšomis už Programos 7 punkte išvardytas paslaugas, atitinkančias II skyriuje joms keliamus reikalavimus, mokama pagal bazines kainas, nustatytas Asmens sveikatos priežiūros paslaugų (išskyrus aktyviojo gydymo), apmokamų Privalomojo sveikatos draudimo fondo biudžeto lėšomis, ir jų bazinių kainų sąraše, patvirtintame Lietuvos Respublikos sveikatos apsaugos ministro 2022 m. lapkričio 3 d. įsakymu Nr. V-1630 „Dėl Asmens sveikatos priežiūros paslaugų ir jų bazinių kainų sąrašo bei su šiomis paslaugomis susijusių priemokų, mokamų Privalomojo sveikatos draudimo fondo biudžeto lėšomis, sąrašų patvirtinimo“.

27. Per ataskaitinį laikotarpį suteiktas Programoje numatytas paslaugas TLK apmoka šia tvarka:

27.1. PAASPĮ iki po ataskaitinio laikotarpio einančio kito mėnesio 10 d. teikia TLK ataskaitą, kurioje nurodomas per ataskaitinį laikotarpį suteiktų informavimo apie gimdos kaklelio piktybinių navikų profilaktiką, gimdos kaklelio citologinio tepinėlio paėmimo ir rezultatų įvertinimo ir gimdos kaklelio medžiagos paėmimo AR ŽPV tyrimui ir gimdos kaklelio citologinio tepinėlio tyrimui atlikti (kai AR ŽPV rezultatas teigiamas) bei rezultatų įvertinimo paslaugų kiekis ir mokėtina suma;

27.2. asmens sveikatos priežiūros įstaigos, atliekančios gimdos kaklelio citologinio tepinėlio ir AR ŽPV tyrimus, iki po ataskaitinio laikotarpio einančio kito mėnesio 10 d. teikia TLK ataskaitą, kurioje nurodomas per ataskaitinį laikotarpį suteiktų gimdos kaklelio citologinio tepinėlio, AR ŽPV tyrimų, gimdos kaklelio citologinio tepinėlio skystojoje terpėje ištyrimo (kai AR ŽPV rezultatas teigiamas) paslaugų kiekis ir mokėtina suma;

27.3. asmens sveikatos priežiūros įstaigos, teikiančios ambulatorines akušerijos ir ginekologijos paslaugas, iki po ataskaitinio laikotarpio einančio kito mėnesio 10 d. pateikia TLK ataskaitą, kurioje nurodoma per ataskaitinį laikotarpį suteiktų gydytojo akušerio ginekologo konsultacijų, kai atliekama kolposkopija, gydytojo akušerio ginekologo konsultacijų, kai atliekama kolposkopija ir gimdos kaklelio biopsija bei jos rezultatų įvertinimas, paslaugų kiekis ir mokėtina suma;

27.4. asmens sveikatos priežiūros įstaigos, atliekančios gimdos kaklelio biopsijos medžiagos tyrimus, iki po ataskaitinio laikotarpio einančio kito mėnesio 10 d. teikia TLK ataskaitą, kurioje nurodomas per ataskaitinį laikotarpį suteiktų gimdos kaklelio biopsijos medžiagos ištyrimo paslaugų kiekis ir mokėtina suma;

27.5. TLK, įvertinusi gautus duomenis, teikia Valstybinei ligonių kasai prie Sveikatos apsaugos ministerijos mokėjimo už Programos paslaugas paraišką;

27.6. TLK, gavusi lėšas Programos paslaugoms vykdyti, priima apmokėti asmens sveikatos priežiūros įstaigų pateiktas sąskaitas.

__________________

Gimdos kaklelio vėžio ankstyvosios

diagnostikos programos

1 priedas

GIMDOS KAKLELIO VĖŽIO ANKSTYVOSIOS DIAGNOSTIKOS PROGRAMOS PASLAUGŲ TEIKIMO 25–34 M. (IMTINAI) AMŽIAUS MOTERIMS ALGORITMAS

Tikslinė populiacija Kvietimas- informavimas Neatliktas PAP citologinis tyrimas (neatvyko) Pakartotinis kvietimas po 3 mėn. Neatvyko Pakartotinis kvietimas po 1 metų Atvyko Atliktas PAP citologinis tyrimas Neinformatyvus ar ASC-US Kartoti PAP po 3 mėn. Nėra intraepitelinių pokyčių Kvietimas dalyvauti programoje po 3 metų Neinformatyvus ar ASC-US, ar kiti žymesni pakitimai nei ASC-US Akušerio ginekologo konsultacija, kai aliekam kolposkopija ir, jei reikia, biopsija Displastinių / navikinių pakitimų nerasta Kvietimas dalyvauti programoje po 3 metų Displastinių / navikinių pakitimų rasta Stebėjimas, gydymas LSIL ar kiti žymesni pakitimai nei LSIL Akušerio ginekologo konsultacija, kai atliekama kolposkopija ir, jei reikia, biopsija Displastinių / navikinių pakitimų rasta Stebėjimas, gydymas Displastinių / navikinių pakitimų nerasta Kvietimas dalyvauti programoje po 3 metų Nėra intraepitelinių pokyčių Kvietimas dalyvauti programoje po 3 metų

_______________

Gimdos kaklelio vėžio ankstyvosios

diagnostikos programos

2 priedas

GIMDOS KAKLELIO VĖŽIO ANKSTYVOSIOS DIAGNOSTIKOS PROGRAMOS PASLAUGŲ TEIKIMO 35–59 M. (IMTINAI) AMŽIAUS MOTERIMS ALGORITMAS

Tikslinė populiacija Kvietimas-informavimas Neatliktas AR ŽPV tyrimas (neatvyko) Pakartotinis kvietimas po 3 mėn. Neatvyko Pakartotinis kvietimas po 1 metų Atvyko Atliktas AR ŽPV tyrimas AR ŽPV - Kvietimas dalyvauti programoje po 5metų Neinformatyvus Kartoti AR ŽPV tyrimą po 3 mėn. AR ŽPV - Kvietimas dalyvauti programoje po 5metų Neinformatyvus Akušerio ginekologo konsultacija, kai atliekama kolposkopija ir, jei reikia, biopsija Displastinių / navikinių pakitimų rasta Sekimas, gydymas Displastinių / navi-kinių pakitimų nerasta Kvietimas dalyvauti programoje po 5metų AR ŽPV + Citologinis tyrimas naudojant pirminį skystų terpių mėginį Neinformatyvus Citologinio tyrimo skystojoje terpėje kartojimas po 3 mėn. Neinformatyvus ar ASC-US ar kiti žymesni pakitimai nei ASC-US Akušerio ginekologo konsultacija, kai atliekama kolposkopija ir, jei reikia, biopsija Displastinių / navikinių pakitimų rasta Sekimas, gydymas Displastinių / navikinių pakitmių nerasta Kvietimas dalyvauti programoje po 5metų Displastinių / navikinių pakitimų nerasta Displastinių / navikinių pakitimų nerasta Kvietimas-informavimas atlikti tikslinamąjį AR ŽPV tyrimą po 12 mėn. Neatliktas tikslinamasis AR ŽPV tyrimas Kvietimas dalyvauti programoje po 5metų Atliktas tikslinamasis AR ŽPV tyrimas AR ŽPV + Akušerio ginekologo konsultacija su kolposkopija ir, jei reikia, biopsija Displastinių / navikinių pakitimų rasta Sekimas, gydymas Displastinių / navikinių pakitimų nerasta Kvietimas dalyvauti programoje po 5metų AR ŽPV - Kvietimas dalyvauti programoje po 5metų ASC-US arba kiti žymeni pakitimai nei ASC-US Akušerio ginekologo konsultacija, kai atliekama kolposkopija ir, jei reikia, biopsija Displastinių / navi-kinių pakitimų rasta Sekimas, gydymas Displastinių / navikinių pakitimų nerasta Kvietimas dalyvauti programoje po 5metų AR ŽPV +

Gimdos kaklelio vėžio ankstyvosios

diagnostikos programos

3 priedas

––––––––––––––––––––––––––––––––––––––––––––––––––––

Asmens sveikatos priežiūros įstaigos pavadinimas

Gimdos kaklelio vėžio ankstyvosios diagnostikos programa

INFORMACINIS PRANEŠIMAS

(data)

–––––––––––––––––––––––––––––––––––––

(pacientės vardas, pavardė)

–––––––––––––––––––––––––––––––––––––

(pacientės adresas)

Kviečiame Jus atvykti pasitikrinti dėl galimų gimdos kaklelio pokyčių, kurie negydomi didina riziką susirgti gimdos kaklelio vėžiu. Rūpindamiesi Jūsų sveikata, užregistravome Jus nemokamam profilaktiniam tyrimui (jums bus atliktas gimdos kaklelio citologinio tepinėlio tyrimas arba tyrimas dėl aukštos rizikos žmogaus papilomos viruso (tyrimas pasirenkamas pagal numatytą amžiaus grupę).

_______________________________________________________ (data, laikas) esate kviečiama profilaktiškai pasitikrinti dėl gimdos kaklelio ligų	Vieta:

Turėkite asmens tapatybę patvirtinantį dokumentą

Tyrimas neatliekamas menstruacijų metu, esant makšties uždegimui, likus parai (24 val.) iki tyrimo Jūs neturėtumėte naudoti tamponų, kremų, makšties žvakučių, taip pat reikėtų vengti lytinių santykių, neplauti makšties.

Prašome Jūsų susisiekti su mumis telefonu Nr.______________ir pranešti, jeigu negalite (netinka vizito laikas, tikrinotės dėl gimdos kaklelio ligų per pastaruosius 12 mėn. kitur, gimdėte mažiau kaip prieš 3 mėnesius, Jums pašalintas gimdos kaklelis arba taikytas gydymas dėl gimdos kaklelio onkologinio susirgimo) ar nenorite dalyvauti programoje. Kitais klausimais prašome konsultuotis su savo šeimos gydytoju. Mes rūpinamės Jūsų sveikata.

_____________